Die standbeeld van sir Theophilus Shepstone staan in Pietermaritzburg op die hoek van Langalibalelestraat (voorheen Langmarkstraat) en Albert Luthuliweg ( R103, voorheen Commmercialweg) in die tuin van die Tatham- kunsgalery. Dit is naby die setel van die KwaZulu-Natalse provinsiale regering en die Koningin Victoria-standbeeld. Op 18 Desember 1894 het sir John Robinson, (joernalis, skrywer, politikus en premier van die kolonie Natal van 1893 tot 1897) op 'n openbare vergadering voorgestel dat sir Theophilus Shepstone met 'n standbeeld vereer moet word. 'n Komitee onder kol. (sir) Albert Henry Hime (soldaat, ingenieur, Natalse premier van 1899–1903) het £1100 vir die oprigting van die beeld by die publiek ingesamel. 'n Kwart van hierdie bedrag is deur die Zoeloe-volk bygedra. Die beeld van 2½m is saam met die voetstuk meer as 5½m hoog. Shepstone maak 'n aristokratiese indruk en word uitgebeeld waar hy 'n toespraak lewer en hou sy notas in sy linkerhand. Sy regterhand rus op 'n tafel.